Karen Hækkerup (S), 2010-05-04:
De ting, jeg gerne vil sige i den her forespørgsel om Schengensamarbejdet og grænsekontrollen, kan i virkeligheden knyttes op på tre hovedoverskrifter.
For det første: Vi skal gøre, hvad vi kan, for at begrænse kriminalitet.
Det siger sig selv.
Vi skal gøre, hvad vi kan, for at sikre tryghed for danskere.
Vi vil ikke finde os i, at der kommer folk hertil for at begå kriminalitet, og derfor er det ekstremt vigtigt, at vi har et europæisk samarbejde, hvor vi står sammen om at finde de bagmænd, der er.
For det andet: Det her handler i høj grad om, at hvis man vil opnå den tryghed, er det bagmændene, vi skal gå efter.
Så er det ikke kun dem, der bliver taget på gader og stræder, men vi bliver nødt til at gå efter dem, der har sendt dem herop.
For hvis ikke vi gør det, vil de bare blive skiftet ud med nogle andre.
Derfor er det vigtige i den her kamp at have en målrettet indsats, der går efter bagmændene.
Man får ikke noget ud af at sætte flere grænsebomme op ved grænsekontrollerne.
Det gør man ved i stedet at have efterretninger, ved at have kontroller, som er pletvise, og ved at have hele den moderne politiindsats, der i virkeligheden er behov for, og som altså ikke består i, at man slår en bom ned.
For det tredje – og den pointe synes jeg er meget vigtig at komme med, og jeg tror ikke, den er blevet nævnt endnu: Vi skal ikke her i Folketinget medvirke til at mistænkeliggøre alle.
Da den seneste debat om kriminelle rumænere var oppe at vende, blev den taget ilde op af de folk, der opholder sig i Danmark, og som tilfældigvis er rumænere, og som overhovedet ikke begår nogen kriminalitet.
Dem faldt det altså meget for brystet, at man nu skulle høre i den offentlige debat, at alle østeuropæere, der befinder sig i Danmark, netop er kommet hertil for at begå kriminalitet.
Der må jeg sige, at sådan er det jo ikke.
Det ved vi godt, og derfor skal vi også som Folketing passe på med at piske en stemning op om, at østeuropæere er sådan nogle dårlige mennesker, der kommer hertil for at bestjæle os.
Sådan er det ikke.
Det er altså de færreste, som kommer hertil alene for at stjæle vores goder.
Hvis jeg skal vende mig mod de tre hovedoverskrifter igen, vil jeg starte med at spørge: Hvad er det så, vi kan gøre, for at begrænse kriminaliteten?
Der må man sige, at det, der skal til, altså ikke er de grænsebomme.
For det her handler ikke om, hvad vi tror på.
Det handler om, hvad vi ved noget om.
Og vi lytter altså mere til Rigspolitiet og deres faglige vurderinger af, hvad der skal til for minimere kriminalitet i Danmark, end vi lytter til Dansk Folkeparti.
Vi har desuden i Schengensamarbejdet mulighed for at lave kontroller.
Det forekommer også, og det sker også, at der er situationer, hvor der er ekstraordinære stikprøver, eller hvor der ekstraordinært bliver lukket for grænserne.
Det har vi set i forbindelse med klimatopmødet, og vi har set det andre gange.
Når man har meldinger om, at der er nogle på vej mod Danmark, som altså kun kommer med ondt i sinde, så har man mulighed for at gribe ind.
Derfor synes jeg, at det virker udmærket, som det er.
Et hjemmerøveri er en helt forfærdelig forbrydelse for dem, det rammer.
Det er ganske, ganske traumatiserende at blive udsat for, men når vi ser tallene efter i sømmene, må vi bare sige, at det typiske hjemmerøveri jo ikke bliver begået af en østeuropæer.
For at vende tilbage til det sidste punkt om, at vi skal passe på med at mistænkeliggøre alle, vil jeg sige, at vi lever i et åbent samfund i en global verden.
Vi nyder som danskere godt af at kunne rejse ud, og vi modtager også folk udefra – folk, der vil uddanne sig her, folk, der vil giftes, folk, der vil deltage på vores arbejdsmarked, og som har kompetencer, vi har behov for.
Derfor skal vi i en debat som den her sørge for at passe på med, at det signal, der bliver sendt fra Folketinget, er, at nu vil vi lukke grænserne, for verden ude omkring os er ond.
Sådan er virkeligheden jo heldigvis ikke.
I stedet for skal vi gå efter bagmændene.
Vi skal passe på de børn, der bliver sendt hertil for at være tiggere.
Der er meget, vi kan gøre bedre, for at bekæmpe kriminalitet i Danmark.
Vi kunne også have flere kontroller, men der må man prioritere inden for rammen.
Men alt overvejende er mit budskab, at vi har en politimæssig indsats, der fagligt vægter, hvad det er, der vil virke.
Det er der ingen der er tjent med.